Title: Istraživanje institucionalnih resursa za podršku dizajnu učenja
Course: Dizajn učenja > Section: Metodologija dizajna učenja

Uvod

Dostupnost i kvalitetna integracija resursa – digitalnih, fizičkih i ljudskih – ključni su za uspješnu provedbu nastavnih aktivnosti i inovativan dizajn učenja. Svako visoko učilište raspolaže različitim vrstama podrške nastavnicima i studentima, ali nemaju svi jednaku razinu podrške. Ova aktivnost pomaže nastavnicima da prepoznaju što im je na raspolaganju i kako to najbolje iskoristiti u svrhu izrade promišljenog dizajna učenja, a kasnije i kvalitetnijeg poučavanja i učenja.

Rad uz pomoć ovog materijala doprinosi postizanju ishoda učenja: izraditi dizajn učenja za određene ishode učenja i nastavne teme.

Cilj zadatka

Istražiti koje su vrste resursa dostupne na vašem visokom učilištu (tehnički, prostorni, digitalni, kadrovski). na nacionalnoj razini ili razini EU-a, procijeniti razinu vlastitih i institucionalnih kapaciteta i razmotriti kako se ti resursi mogu integrirati u dizajn učenja.

Što istražiti?

Analizu provedite uzimajući u obzir tri međusobno povezana aspekta:

1. Digitalni alati i platforme

- Koji su digitalni alati službeno dostupni (npr. sustavi za upravljanje učenjem (LMS) kao što je Moodle, videokonferencijski alati kao što su MS Teams, Zoom, BBB, alati za provjeru autentičnosti studentskih radova kao što je Turnitin, alati za vrednovanje kao što su Kahoot i Mentimeter, a za interaktivne sadržaje npr. H5P, alati za dizajn učenja kao što je BDP itd.)?
- Postoje li specijalizirani alati za suradnju, evaluaciju, analitiku učenja ili obradu multimedije?
- Postoji li pristup licenciranom softveru ili otvorenim obrazovnim resursima?
- Koliko su ti alati integrirani u postojeći LMS ili druge sustave?
- Kako vaše visoko učilište prihvaća alate koji upotrebljavaju umjetnu inteligenciju? Postoje li popisi alata temeljenih na umjetnoj inteligenciji čija se upotreba preporučuje, odnosno onih koji se ne preporučuju?

2. Fizička i infrastrukturna podrška

- Kakvi su prostorni uvjeti za izvođenje nastave (klasične učionice, računalne učionice, laboratoriji, dvorane za provođenje hibridne nastave)?
- Postoji li tehnička podrška za izvođenje hibridne/online nastave?
- Jesu li dostupni resursi za snimanje, uređivanje i dijeljenje nastavnih materijala?

3. Ljudski resursi i razvoj kompetencija

- Koja vrsta stručne podrške postoji (npr. centar za e-učenje, tehnička služba, knjižnica)?
- Postoje li edukacije za razvoj digitalnih, pedagoških i didaktičkih vještina?
- Koja je razina vaših vlastitih digitalnih i pedagoških kompetencija?
- Postoji li mogućnost za mentorsku podršku, timski rad ili suradnju s kolegama?
- Imate li politiku i obuku za korištenje umjetne inteligencije na razini visokog učilišta?

Kako prikupiti informacije?

- Web-stranice i repozitoriji Vašeg visokog učilišta i sveučilišta (centar za e-učenje, informatička služba, knjižnica, centar za podršku nastavnicima, centar za podršku studentima).
- Izravna komunikacija s tehničkom podrškom, informatičkom službom ili mentorima.
- Razgovor s kolegama koji se koriste inovativnim metodama ili alatima.
- Samospoznaja: ispunite kratku refleksiju o vlastitim digitalnim vještinama.

Kako strukturirati analizu?

U svojem kratkom prikazu razmotrite:

1. Koje resurse imam na raspolaganju – i koristim li ih?
2. Postoje li resursi koje bih mogao/la učinkovitije uključiti u svoj kolegij?
3. Kako dostupni resursi utječu na mogućnost inovacija u mojem dizajnu učenja?
4. Koje su prepreke u integraciji dostupnih resursa – i kako ih mogu prevladati?

Što nakon analize?

Na temelju napravljene analize možete:

- planirati uključivanje novih alata ili pristupa u svoj kolegij
- povezati se s postojećim oblicima stručne podrške
- prilagoditi aktivnosti učenja resursima koji su stvarno dostupni studentima i nastavnicima
- identificirati potrebe za dodatnim edukacijama ili promjenama u institucionalnoj podršci
- kreirati smisleni dizajn učenja koji uzima u obzir raspoložive resurse u instituciji.

Napomena: Ova analiza ne zahtijeva detaljnu tehničku ekspertizu, već osvještavanje potencijala i ograničenja Vašeg okruženja. Cilj je unaprijediti mogućnosti koje već postoje i potaknuti realistične inovacije u dizajnu učenja.