Title: Videolekcija: Analiza obrazovnog konteksta
Course: Dizajn učenja > Section: Modeli dizajna učenja

Polaznici će dobiti kratki videozapis (Dropbox VL-3DU3) u trajanju od 3 do 4 minute u kojem se navode najvažniji elementi koji se odnose na analizu obrazovnog konteksta koji utječe na dizajn učenja kolegija. Elementi uključuju institucijsku strategiju, studijski program, dostupne digitalne alate i institucijsku podršku.

Moodle: Stranica s URL

Pogledajte videolekciju u kojoj se navode najvažniji elementi koji se odnose na analizu obrazovnog konteksta koji utječe na dizajn učenja kolegija. Elementi uključuju institucijsku strategiju, studijski program, dostupne digitalne alate i institucijsku podršku.

Transkript

Dobro došli! U ovoj lekciji govorimo o važnosti analize obrazovnog konteksta za kvalitetan dizajn učenja. Dizajn učenja treba biti usklađen sa strategijom visokog učilišta koja definira vrijednosti poput inovativnosti u poučavanju, upotrebe digitalnih alata, međunarodne mobilnosti, osiguravanja kvalitete ili politike uključivanja različitih grupacija studenata. Usklađenost dizajna kolegija sa strateškim prioritetima omogućuje sinergiju između pojedinačnih kolegija i širih dijelova institucije. Na primjer, ako institucija naglašava učenje temeljeno na rješavanju problema ili učenje uz rad, kolegij bi trebao uključivati problemske zadatke, projekte s poslodavcima i suradničke aktivnosti. Kolegij treba pridonositi ostvarivanju ishoda učenja studijskog programa. Zato analiziramo razinu i ciljeve studijskog programa, kao i kompetencije koje student treba usvojiti. Svaki kolegij unutar programa treba pridonositi postizanju programskih ishoda učenja. Prilikom planiranja, nastavnik treba jasno povezati ishode kolegija s razinama programskih ishoda te s time uskladiti i metode vrednovanja. Poznavanje ciljane skupine studenata kojima je kolegij namijenjen omogućuje nam da dizajn bude relevantan i kvalitetna podloga za izvedbu. Potrebno je prikupiti podatke o prethodnim kompetencijama studenata, iskustva s učenjem, procijeniti njihovu motivaciju. Također je korisno razmotriti generacijske razlike, razinu digitalne pismenosti, profesionalne ciljeve studenata i njihova očekivanja. Ako studenti dolaze iz različitih obrazovnih sustava ili imaju neujednačenu podlogu, dizajn učenja treba uključivati diferencirane zadatke i fleksibilne metode poučavanja, koje će omogućiti da svi studenti postignu planirane ishode učenja. Dostupnost digitalne tehnologije još je jedan odlučujući čimbenik. U kontekstu mješovite, hibridne i online nastave ne može se pretpostaviti da svi studenti imaju jednak pristup tehnologiji. Nastavnik mora poznavati koje su platforme, alati i uređaji dostupni studentima i nastavnicima, a koje će alate podržati institucija (na primjer, licencirani alati, pristup internetu, digitalne baze znanja). Primjerice, ako institucija koristi LMS Moodle, dizajn treba biti usklađen s njegovim mogućnostima. Nastavnici trebaju imati pristup edukaciji o pedagoškim i tehnološkim aspektima dizajna, ali i tehničkoj pomoći. Također je važno da studenti imaju dostupne servise kao što su akademsko savjetovanje, psihološka podrška i tehnička pomoć u radu s platformama. Dizajn učenja nije samo oblikovanje sadržaja, već i odgovor na stvarne uvjete, ljude i potrebe. Analiza konteksta prvi je korak prema podizanju kvalitete. Prije izrade dizajna učenja potrebno je provjeriti i opisati sljedeće elemente: strategiju visokog učilišta, ciljeve i ishode učenja studijskog programa, ciljanu skupinu studenata kojima je kolegij namijenjen, dostupne digitalne tehnologije, opremu učionica i LMS institucijsku podršku za studente i nastavnike. Zastanite i razmislite – koliko dobro poznajete kontekst u kojem planirate svoj kolegij? Zapišite što trebate provjeriti i kako.