Title: O e-tečaju
Course: Dizajn učenja > Section: Dobro došli!

Information about the course.

E-tečaj namijenjen je profesionalnom usavršavanju nastavnika u visokom obrazovanju s ciljem razumijevanja, osmišljavanja i primjene dizajna učenja.

Dizajn učenja obuhvaća planiranje aktivnosti učenja i poučavanja, potrebne resurse, podršku studentima, opterećenje, metode vrednovanja i povratne informacije. U tome pomaže analitika učenja, osobito analitika dizajna učenja.

Tijekom e-tečaja bit će predstavljeni različiti modeli dizajna učenja, uključujući ABC i posebno Balanced Design Planning (BDP) model, uz primjenu besplatnog BDP alata na hrvatskom i engleskom jeziku koji omogućuje suradnju i analitiku u stvarnom vremenu. Dizajn učenja poslužit će kao temelj za izradu instrukcijskog dizajna u Moodleu.

Obrađivat će se:

- koncepti i modeli dizajna učenja i instrukcijskog dizajna
- osmišljavanje nastave, aktivnosti i vrednovanja
- analiza digitalnih alata u kontekstu dizajna učenja
- izrada i implementacija dizajna učenja u digitalnom okruženju
- evaluacija rezultata primjene modela.

E-tečaj temelji se na istraživačkom i problemskom pristupu uz mentorsku podršku. Polaznici će rješavati problemske zadatke primjenom odabranih modela dizajna učenja i osmisliti aktivnosti učenja, poučavanja i vrednovanja koristeći barem jednu inovativnu metodu za ostvarenje planiranih ishoda.

Naslovna slika izvor: Generirano pomoću OpenAI DALL·E (2025).

Ishodi učenja

- objasniti koncept dizajna učenja i instrukcijskog dizajna
- primijeniti prikladan model dizajna učenja i instrukcijskog dizajna za planiranje, razvoj i izradu nastavnih materijala, aktivnosti i vrednovanja u konkretnom obrazovnom kontekstu
- analizirati model dizajna učenja u digitalnom okruženju i obrazovnom kontekstu
- izraditi dizajn učenja za određene ishode učenja i nastavne teme
- povezati aktivnosti učenja i poučavanja i vrednovanja s odgovarajućom digitalnom tehnologijom u skladu s dizajnom učenja
- izraditi nastavni sadržaj prilagođen potrebama ciljne skupine primjenjujući dizajn učenja u odabranom digitalnom alatu
- evaluirati digitalnu tehnologiju prikladnu za planiranje i održavanje nastave u skladu s dizajnom učenja

Transkript

	Zašto neki kolegiji motiviraju studente, a drugi ih samo frustriraju? Ključ je u promišljenom dizajnu učenja. Na ovom e-tečaju naučit ćete kako osmisliti nastavu koja ima smisla i koja je zanimljiva – i za vas i za vaše studente. Povezujemo znanstveno utemeljene teorije s najboljim primjerima iz prakse kako bismo osigurali da dizajn učenja podržava kreativnost studenata, uključuje inovativne metode učenja i poučavanja, pravodobnu i upotrebljivu povratnu informaciju studentima koje su sastavni dio metoda vrednovanja uz pomoć digitalne tehnologije, ali i da sve to odmah primijenite u svojoj nastavnoj praksi u učionici, na visokom učilištu i u virtualnoj učionici. Dizajn učenja nije samo forma. To je alat za osiguravanje kvalitete – i slobodu u poučavanju. Ovaj tečaj izvrstan je za sve vas koji želite više od pukog predavanja, za vas koji želite da vaši studenti uče na temelju zanimljivog dizajna učenja, uz suvremene i učinkovite metode učenja, poučavanja i vrednovanja te motivirajuće sadržaje. Pridružite se zajednici koja uči!


Broj ECTS bodova: 3

Očekivano opterećenje polaznika za aktivnosti u ovom e-tečaju iznosi ukupno 75 sati, što po cjelinama uključuje sljedeće:

- Uvod u e-tečaj: 1 h 25 min.
- Koncept dizajna učenja: 7 h 20 min.
- Metodologija dizajna učenja: 11 h 30 min.
- Modeli dizajna učenja: 15 h 50 min.
- Dizajn nastave, aktivnosti učenja i poučavanja i vrednovanja usmjerena na studenta: 17 h 15 min.
- Implementacija dizajna učenja kolegija u LMS: 10 h 5 min.
- Evaluacija implementacije dizajna učenja uz pomoć analitike učenja: 9 h 15 min.
- Zaključivanje e-tečaja: samovrednovanje rada i ciljeva, evaluacija e-tečaja: 2 h 20 min.

Maksimalan broj polaznika: 20

Način izvođenja: online

Autorica: prof. dr. sc. Blaženka Divjak