Title: Analiza položaja kolegija unutar studijskog programa kao temelj za dizajn učenja
Course: Dizajn učenja > Section: Metodologija dizajna učenja

Uvod

Poznavanje konteksta u kojem se kolegij izvodi unutar studijskog programa ključno je za kvalitetno planiranje i usklađivanje nastavnih aktivnosti kao i planiranih aktivnosti učenja s ciljevima i ishodima učenja na razini studijskog programa. Ishodi učenja i dizajn učenja kolegija također trebaju uzeti u obzir i prethodno znanje studenata i njihova očekivanja, kao što smo naglasili u prethodnoj aktivnosti.

Rad uz pomoć ovog materijala doprinosi postizanju ishoda učenja: izraditi dizajn učenja za određene ishode učenja i nastavne teme.

Cilj zadatka

Analizirati položaj svojeg kolegija u okviru studijskog programa kako bi se identificirali ključni elementi koji utječu na dizajn učenja, uključujući ishode učenja, prethodne i povezane kolegije i očekivanja studenata.

Što istražiti?

1. Ishodi učenja studijskog programa

- Koji su opći i specifični ishodi učenja studijskog programa u sklopu kojeg se izvodi kolegij?
- Kako se Vaš kolegij uklapa u ostvarenje tih ishoda?
- Koji se ishodi programa ostvaruju djelomično ili u potpunosti u Vašem kolegiju?

2. Prethodni i prateći kolegiji

- Koji kolegiji prethode Vašem kolegiju (horizontalno ili vertikalno u kurikulumu)?
- Što se očekuje da su studenti već usvojili prije Vašeg kolegija?
- Koji kolegiji dolaze nakon Vašeg – i kako Vaš kolegij priprema studente za njih?
- Ima li Vaš kolegij ulogu mosta između temeljnih i naprednih sadržaja?

3. Očekivanja studenata i uloga kolegija

- Kako studenti percipiraju Vaš kolegij (ključan, težak, zanimljiv, „samo još jedan u nizu”, „nužno zlo”)?
- Jesu li im poznati ishodi učenja i ciljevi kolegija?
- Koje kompetencije očekuju razvijati tijekom kolegija?
- Ima li kolegij specifičnu težinu za njihov daljnji profesionalni razvoj (ECTS bodovi, važnost za završetak programa, ishod koji se traži za praksu/zapošljavanje)?

4. Nalazi reakreditacije i drugih postupaka osiguranja kvalitete

- Kako je u izvješćima o reakreditaciji fakulteta opisano ispunjavanje standarda koji uključuju postizanje ishoda učenja studijskog programa prema ESG standardima?
- Kakve je upute vezane za kvalitetu kolegija dalo povjerenstvo za osiguravanje kvalitete na razini fakulteta i/ili sveučilišta?

Kako prikupiti informacije?

- Studijska dokumentacija:
  - nastavni plan i program (kurikulum)
  - opisi studijskih programa i kolegija
  - matrice usklađenosti između kolegija i ishoda programa.
- Komunikacija i suradnja:
  - razgovori s kolegama koji predaju povezane kolegije
  - povratne informacije s povjerenstava za studijske programe.
- Povratne informacije studenata:
  - povratne informacije s evaluacija nastave
  - kratke ankete o očekivanjima i percepciji važnosti kolegija.
- Dokumenti vezani za osiguranje kvalitete
  - izvješća Povjerenstva za osiguranje kvalitete
  - reakreditacijska izvješća o studijskom programu i fakultetu.

Kako strukturirati analizu?

Prilikom izrade analize pokušajte odgovoriti na sljedeća pitanja:

1. Kako je moj kolegij povezan s ishodima učenja studijskog programa?
2. Koja znanja i vještine studenti donose sa sobom, a koja trebaju ponijeti dalje?
3. Kako se moj kolegij nadovezuje na druge kolegije u studijskom programu?
4. Koje su studentske percepcije i očekivanja – i jesu li u skladu s ciljevima kolegija?

Što nakon analize?

Rezultati ove analize mogu vam pomoći:

- u boljem usklađivanju sadržaja i aktivnosti na Vašem kolegiju s ishodima učenja i ciljevima studijskog programa
- u uvođenju elemenata ponavljanja ili nadogradnje prethodnih znanja (npr. preko demonstratora) da se popune „rupe u znanju“
- u prilagodbi metoda poučavanja i vrednovanja na kolegiju stvarnim potrebama studenata
- u jačanju suradnje s kolegama s kojima radite na kolegiju, ali i s kolegama koji izvode kolegije na istom studijskom programu
- u osmišljavanju dizajna učenja kolegija.

Napomena: Ova analiza ne traži iscrpnu evaluaciju cijelog studijskog programa, već jasan uvid u povezanost i pozicioniranje Vašeg kolegija. To je temelj za promišljeni i koherentni dizajn učenja.

Literatura:

ENQA (2015). Standards and Guidelines for Quality Assurance in the European Higher Education Area (ESG)