Title: Samostalno istraživanje resursa u Moodleu i vanjskih digitalnih alata
Course: Dizajn učenja > Section: Implementacija dizajna učenja kolegija u LMS-u

Digitalni resursi i alati u Moodleu

Moodle kao sustav za upravljanje učenjem (engl. Learning Management System – LMS) sadržava niz ugrađenih funkcionalnosti koje podržavaju različite tipove učenja i načine izvođenja, od asinkronog do sinkronog i interaktivnog. Kod prevođenja dizajna učenja e-kolegija u Moodle koristili ste se nekima od resursa koji su ovdje nabrojeni, ali nadamo se da ćete pronaći i one kojima se još niste koristili.

U osnovne resurse i aktivnosti u Moodleu ubrajaju se:

1. Datoteka i mapa
2. Stranica i knjiga
3. Test (Quiz)
4. Zadaća (Assignment)
5. Forum i chat
6. Lekcija (Lesson)
7. Radionica (Workshop)
8. Baza podataka
9. Pojmovnik.

Slika 1. Aktivnosti u Moodleu

Slika 2. Resursi u Moodleu

Više o resursima i aktivnostima u Moodleu možete naći u vodiču na engleskom jeziku (dodatni izvor) i verziji na hrvatskom jeziku.

Primjeri upotrebe resursa i aktivnosti u Moodleu:

- Forum za vođenu raspravu u kojoj sudjeluju studenti i nastavnici ili forum za timove studenata koji rade na istom projektu.
- Test za provjeru razumijevanja osnovnih koncepata koji se koristi kao element formativnog vrednovanja s automatskom povratnom informacijom.
- Zadaća za refleksivne zadatke kao što su eseji i prikazi istraživanja koji se vrednuju na temelju kriterija.
- Radionica za vrednovanje, samovrednovanje i istorazinsko vrednovanje kompleksnih zadataka kao što su rezultati projekata koji se vrednuju uz pomoć rubrike.

Uvod

Dizajn učenja za konkretni e-kolegij izradili ste u skladu s principima nekog od modela za dizajn učenja. Na primjer, dizajn učenja u modelu i alatu Balanced Learning Design Planning (BDP) omogućuje planiranje obrazovnih aktivnosti koje su usklađene s ishodima učenja, pedagoškim metodama i vrstama resursa.

Nakon što ste u prethodnim koracima prenijeli BDP dizajn učenja u Moodle ili ste e-kolegij organizirali na temelju dizajna učenja u nekom drugom modelu, sad je vrijeme da dodatno obogatite svoje aktivnosti dostupnim digitalnim alatima i resursima i unutar Moodle okruženja i integracijom vanjskih alata. Ovaj materijal pruža smjernice za tu nadogradnju.

Vanjski digitalni alati pogodni za integraciju u Moodle

Osim alata dostupnih unutar Moodlea moguće je u Moodle integrirati i vanjske alate koji proširuju funkcionalnosti učenja i poučavanja.

dialog-cards-10780.h5p

Alati temeljeni na umjetnoj inteligenciji

Danas posebno mjesto zauzimaju alati za učenje i poučavanje koji se temelje na generativnoj umjetnoj inteligenciji. Popis nekih alata i njihove prikaze možete naći, na primjer, na stranici AI for Education. Pri upotrebi takvih alata treba imati na umu njihove koristi i potrebu da se studenti sustavno upoznaju s mogućnostima umjetne inteligencije (Divjak i sur., 2025). S druge strane, u obzir se trebaju uzeti i rizici koji proizlaze iz etičkih aspekata (prikupljanje i obrada podataka), ali i iz pretjeranog kognitivnog rasterećenja korisnika umjetne inteligencije, što utječe na sposobnost kritičkog razmišljanja i rješavanja problema (Lee i sur., 2025; Anderson & Rainie, 2025).

Usklađivanje digitalnih alata s ishodima učenja i dizajnom učenja

Kad odlučujete o uključivanju digitalnog alata u svoj dizajn učenja, važno je razmotriti:

- obrazovne ciljeve i ishode učenja kolegija (stručne i generičke)
- kompetencije koje se razvijaju pri upotrebi digitalnih alata (npr. digitalne vještine, suradničke vještine)
- vrste znanja koje razvijamo (npr. deklarativno, proceduralno, metakognitivno)
- tip aktivnosti učenja u dizajnu učenja (usvajanje znanja, diskusija, vježbanje, stvaranje artefakata, vrednovanje)
- odabir alata koji treba podržavati planiranu aktivnost učenja i doprinositi stručnim ili generičkim ishodima učenja.

Kriteriji za odabir digitalnog alata

Kod izbora digitalnog alata upotrijebite sljedeće kriterije:

- Pedagoška svrhovitost – alat treba biti potpora pedagoškim procesima kako bi studenti brže i bolje postizali ishode učenja i imali motivaciju za učenje, a ne da digitalni alat bude svrha samom sebi. Kod upotrebe generativne umjetne inteligencije treba procijeniti kako ona utječe na razvoj kognitivnih sposobnosti studenata.

- Jednostavnost korištenja – alat treba biti primjeren digitalnim vještinama studenata kako se ne bi previše vremena trošilo na tehničko svladavanje korištenja alata umjesto na postizanje obrazovnih ishoda. Studentima treba pripremiti upute koje im pomažu u korištenju alata.

- Pristupačnost – studenti ne smiju biti u nepovoljnom položaju. Tako ih se ne smije izložiti dodatnom trošku (u nepovoljnom položaju bili bi siromašniji studenti) zbog korištenja alata, pa treba prednost dati besplatnim alatima ili treba visoko učilište nabaviti alate za studente i nastavnike. Treba i provjeriti je li alat pogodan za studente s određenim invaliditetom ako takvih studenata ima u određenoj studentskoj populaciji.

- Tehnička kompatibilnost – digitalni alati trebaju se povezati (biti interoperabilni) s ostalim alatima kojima se koristi visoko učilište.

- Privatnost i sigurnost podataka – ako se prikupljaju podatci o studentima i njihovu radu i navikama treba se osigurati da studenti daju svoju privolu te visoko učilište mora provjeriti usklađenost sa zakonskom regulativnom na razini Hrvatske i EU-a.

- Opravdanost troška – cijena koju visoko učilište plaća za korištenje digitalnih alata mora biti usklađena s njihovim koristima. To je posebno važno kod uvođenja komercijalnih alata.

Zaključak

Pravilnim odabirom i integracijom digitalnih alata u Moodle okruženje moguće je znatno unaprijediti kvalitetu obrazovanja i motivaciju studenata, posebno u današnje vrijeme kad nas okružuje umjetna inteligencija. Važno je voditi računa o ciljevima e-kolegija i planiranim ishodima učenja, ciljanoj skupini (studentima) i ulogama koje pojedine aktivnosti imaju u Vašem dizajnu učenja. U ovoj fazi Vašeg rada cilj je doraditi aktivnosti koje ste već prenijeli iz pripremljenog dizajna učenja korištenjem resursa i alata koje Moodle i šira digitalna okolina nude.

Pitanja za samoprocjenu i primjenu u praksi

Pitanja za samoprocjenu

1. Koja je uloga dizajna učenja u kontekstu planiranja e-kolegija i kako se on povezuje s odabirom digitalnih alata?
2. Nabrojite najmanje tri osnovne vrste aktivnosti i resursa u Moodleu i objasnite njihovu svrhu u procesu učenja.
3. Koji su glavni kriteriji koje treba uzeti u obzir pri odabiru digitalnog alata (npr. pedagoška svrhovitost, pristupačnost, sigurnost)?
4. Objasnite razliku između internih Moodleovih alata i vanjskih digitalnih alata (npr. H5P, Padlet, Mentimeter) što se tiče funkcionalnosti i integracije.
5. Koje su prednosti i potencijalni rizici korištenja alata temeljenih na generativnoj umjetnoj inteligenciji u visokom obrazovanju?

Pitanja za promišljanje i primjenu u praksi

1. Kako biste odabrali digitalne alate u svojem kolegiju s ciljem da najbolje podržavaju planirane ishode učenja i tip aktivnosti u Vašem dizajnu učenja?
2. Koji bi alat iz Moodlea ili izvan njega mogao znatno unaprijediti angažman i suradnju studenata u Vašoj nastavi i zašto?
3. Na koji način možete osigurati da svi studenti imaju jednake mogućnosti pristupa i korištenja odabranih alata (tehnički, financijski, pristupačnost)?
4. Kako planirate informirati i pripremiti studente za odgovorno i kritičko korištenje alata temeljenih na umjetnoj inteligenciji?
5. Kad biste morali procijeniti dodanu vrijednost digitalnog alata, koja bi bila Vaša mjerila uspješnosti (pedagoška, tehnička, etička, motivacijska)?

Literatura

Anderson, Rainie. Expert Views on the Impact of AI on the Essence of Being Human. Elon University’s Imagining the Digital Future Center. April 2, 2025.

Divjak, B., Svetec B., Horvat. H. (2025) Generative AI in mathematics education: analysing student performance and perceptions over three academic years. Int. J. Technology Enhanced Learning.

Divjak, B., Svetec, B., Vondra, P., Bađari, J., Grabar, D. (2025). Learning Design with an AI Assistant. In: Cristea, A.I., Walker, E., Lu, Y., Santos, O.C., Isotani, S. (eds) Artificial Intelligence in Education. AIED 2025. Lecture Notes in Computer Science(), vol 15877. Springer, Cham.

Lee, H.-P., Sarkar, A., Tankelevitch, L., Drosos, I., Rintel, S., Banks, R. & Wilson, N. (2025). The impact of generative AI on critical thinking: Self-reported reductions in cognitive effort and confidence effects from a survey of knowledge workers. U Proceedings of the 2025 CHI Conference on Human Factors in Computing Systems (CHI '25), Article 1121, 1–22. Association for Computing Machinery.

Moodle aktivnosti

Dokumentacija na hrvatskom