Title: Upute za polaznike e-tečaja Dizajn učenja
Course: Dizajn učenja > Section: Dobro došli!

Općenite informacije o e-tečaju

Naziv e-tečaja: Dizajn učenja
ECTS bodovi: 3
Broj sudionika: maksimalno 30
Način izvođenja: online
Ciljna skupina: nastavnici u visokom obrazovanju

Opis e-tečaja

E-tečaj osmišljen je za profesionalno usavršavanje nastavnika u visokom obrazovanju s ciljem temeljitog razumijevanja, osmišljavanja i primjene dizajna učenja (engl. learning design).

Dizajn učenja opisuje slijed aktivnosti i zadataka učenja i poučavanja, potrebne resurse i podršku za studente, kao i njihovo opterećenje, metode vrednovanja i davanja povratnih informacija. U postupku dizajniranja kolegija služimo se analitikom učenja (engl. learning analytics), posebno analitikom dizajna učenja (eng. design analytics).

Nastavnik, dizajner učenja ili instrukcijski dizajner oblikuje i planira proces učenja i poučavanja kako bi studenti postizali planirane ishode učenja. Tijekom e-tečaja bit će predstavljeni različiti modeli dizajna učenja, na primjer, ABC model, uz poseban naglasak na model Balanced Design Planning (BDP). Za BDP dostupan je besplatan alat na hrvatskom i engleskom jeziku, koji omogućava suradnju u izradi dizajna učenja i analitiku u stvarnom vremenu. Dizajn učenja bit će temelj za izvedbu kolegija u sustavu za upravljanje učenjem (engl. Learning Management System) u Moodleu.

Teme e-tečaja obuhvaćaju: pojmovno određenje i koncepte dizajna učenja i instrukcijskog dizajna; metodologiju i modele dizajna učenja; osmišljavanje nastave, aktivnosti učenja i poučavanja i vrednovanja; analizu digitalnih alata za podršku učenju i poučavanju, uz uvažavanje utjecaja dizajna učenja na odabir alata; modele dizajna učenja u digitalnom okruženju prikladne za ostvarenje ishoda i ciljeva učenja; izradu nastavnog sadržaja za ciljnu skupinu prema odabranom modelu dizajna u odabranom digitalnom alatu; prosudbu odabranog modela dizajna učenja; implementaciju dizajna učenja na ciljanu skupinu i analizu rezultata evaluacije nakon implementacije modela dizajna na ciljanu skupinu.

Pristupi učenju i poučavanju

S metodičko-pedagoškoga gledišta e-tečaj vođen je istraživačkim i problemskim pristupom i suradničkim učenjem uz mentorsku podršku tijekom održavanja e-tečaja.

Uvedeni su elementi obrnute učionice zato što većina cjelina počinje kratkim videom ili materijalom kao uvodom koji polaznici samostalno prolaze.

Tijekom izvođenja problemske nastave polaznici će rješavati problemski zadatak koristeći metode i modele dizajna učenja koje će istražiti i usporediti. U dizajniranju nastave polaznici će osmisliti aktivnosti učenja, poučavanja i vrednovanja i pritom upotrijebiti barem jednu od inovativnih metoda učenja i poučavanja za ostvarenje planiranih obrazovnih ishoda. Polaznici će raditi individualno, ali i u timovima kako bi iskoristili prednosti suradničkog učenja i projektno orijentirane nastave.

Ishodi učenja

Dizajn e-tečaja temelji se na ishodima učenja, a ishodi učenja služe kao ishodište svakog dizajna učenja koji je usmjeren na studenta, odnosno osobu koja uči.

Po završetku ovog e-tečaja polaznici će moći:

- objasniti koncept dizajna učenja i instrukcijskog dizajna
- primijeniti prikladan model dizajna učenja i instrukcijskog dizajna u planiranju učenja
- analizirati model dizajna učenja u digitalnom okruženju
- izraditi dizajn učenja za određene ishode učenja i ciljanu skupinu
- povezati aktivnosti učenja i poučavanja i vrednovanja s ishodima učenja
- izraditi nastavni sadržaj prilagođen potrebama i kontekstu
- evaluirati digitalnu tehnologiju prikladnu za planirani oblik učenja.

Najveću težinu i središnju ulogu ima ishod učenja: izraditi dizajn učenja za određene ishode učenja i ciljanu skupinu.

Teme i struktura e-tečaja

E-tečaj razrađen je u šest tema (slika 1.), koje se dijele na cjeline unutar kojih su aktivnosti učenja i poučavanja (slika 2.). Za sve njih navedeno je kojim ishodima učenja doprinose, koji se tipovi aktivnosti učenja primjenjuju i procijenjeno vrijeme polaznika potrebno za postizanje ishoda i proučavanje tema (slika 2.). Pokrivanje ishoda učenja po temama i raspodjela formativnog i sumativnog vrednovanja po temama prikazani su na slici 3. Sve te slike izvezene su iz alata za dizajn učenja.

Slika 1. Teme u e-tečaju Dizajn učenja

Slika 2. Ishodi učenja, teme, tipovi aktivnosti učenja i procijenjeno vrijeme polaznika (Izvoz iz BDP alata)

Slika 3. Pokrivanje ishoda učenja po temama i raspodjela vrednovanja po temama

Dizajn učenja ovog tečaja dostupan je na poveznici.

Opis tema i uvjeti za značku

Tema 1. Koncept dizajna učenja

Tema uključuje istraživanje pojma dizajna učenja upotrebom materijala, diskusijom i samostalnim istraživanjem. Formativno vrednovanje ostvaruje se u obliku testa o dizajnu učenja. Slijedi analiza koja će polaznicima omogućiti usporedbu dizajna učenja i instrukcijskog dizajna i diskusija na temelju primjera iz prakse.

Obvezne aktivnosti (uvjet za značku): Na kraju ove teme polaznici će dobiti zanimljiv zadatak da usporede jedan model dizajna učenja i jedan model instrukcijskog dizajna, izrade izvještaj o analizi modela, ali i da daju povratnu informaciju kolegicama i kolegama (polaznicima e-tečaja) o njihovim izvještajima.

Poruka: Suradnički učiti dobitak je i užitak!

Tema 2. Metodologija dizajna učenja

Tema pokriva temeljne analize potreba studijskog programa, karakteristike studenata i obrazovnog konteksta, koji su preduvjet za dobar dizajn učenja kolegija. Na temelju toga polaznici će kreirati ishode učenja i određivati važnosti ishoda učenja kolegija. Ovdje je posebno važno načelo konstruktivnog poravnanja koje ukazuje na nužnu povezanost ishoda učenja, aktivnosti kojima se ishodi ostvaruju i vrednovanja s pomoću kojeg se provjerava ostvarenost ishoda.

Obvezne aktivnosti (uvjet za značku): U ovoj temi polaznici imaju praktičan zadatak - analizirati svoj radni kontekst (studijski program, karakteristike studenata i kontekst - okruženje) i međusobno razmjenjivati iskustva i analize. Nakon toga će individualno napisati izvještaj o ishodima učenja i težini kolegija na kojem su nastavnici (ili nekog izabranog kolegija ako nisu u ulozi nastavnika). Na kraju će svatko od polaznika sudjelovati u istorazinskom vrednovanju ishoda učenja koje je formulirao drugi polaznik.

Poruka: Postavljanje i rješavanje problema u vlastitom radnom okruženju motivira nas na učenje!

Tema 3. Modeli dizajna učenja

U temi su predstavljeni različiti modeli dizajna učenja (ABC, OULDI, BDP) i različiti modeli instrukcijskog dizajna (ADDIE model, Gagnéovih devet koraka). Nadalje se povezuje primjena modela dizajna učenja s različitim obrazovnim kontekstima koji su razmatrani u prethodnoj temi. BDP i ABC modele dizajna učenja polaznici će dublje istraživati, a naglasak će biti na analizi digitalnih alata za potporu dizajnu učenja.

Obvezne aktivnosti (uvjet za značku): Ovdje polaznici formiraju timove i u timovima analiziraju zadani obrazovni kontekst kako bi identificirali koji je model dizajna učenja i instrukcijskog dizajna najprikladniji za njihov slučaj. Nadalje, svatko od polaznika otvorit će svoj kolegij u BDP alatu (ili alternativnom alatu koji podržava ABC model), opisati ga i postaviti ishode učenja s njihovim težinama. (Ishode učenja i težine kreirali su u prethodnoj temi.) Nakon tog iskustva polaznici će timski napisati refleksivni izvještaj o analizi modela, ali i vrednovati izvještaje svojih kolega.

Poruka: Timski rad omogućit će razmjenu različitih perspektiva i ideja!

Tema 4. Dizajn nastave, aktivnosti učenja, poučavanja i vrednovanja usmjerene na studenta

Tijekom ove teme nastavlja se rad na dizajnu učenja koji je usmjeren na studenta i na postizanje ishode učenja u predviđenom radnom opterećenju studenta. Nastavlja se s osmišljavanjem tema i njihovim povezivanjem s ishodima učenja. Dizajn je u BDP alatu.

Obvezne aktivnosti (uvjet za značku): Ovdje će polaznici razvijati dizajn učenja kolegija u timovima od tri nastavnika koji rade na sličnim kolegijima. Prvo se očekuje da se izradi makroplan kolegija (teme) i da samovrednuju dizajn prema definiranim kriterijima. Nakon toga će dizajnirati cjeline i aktivnosti učenja i poučavanja u skladu s inovativnim pedagoškim spoznajama. Dizajnirat će se vrednovanje u skladu s ishodima učenja korištenjem analitike dizajna učenja i primjenom inovativnih pedagoških pristupa.

Poruka: Projektno učenje u timu najbliže je primjeni naučenog u stvarnim uvjetima!

Tema 5. Implementacija dizajna učenja kolegija u LMS

Slijedi tema u kojoj se dizajn učenja realizira radom u okruženju za studente (LMS Moodle). Proces prijenosa dizajna učenja u LMS automatiziran je ako se koristio BDP alat. Međutim, potrebno je dodatno provjeriti jesu li izabrani prikladni resursi i funkcionalnosti.

Obvezne aktivnosti (uvjet za značku): Polaznici će dobiti potrebne materijale, ali će i samostalno proučavati različite tipove dostupnih resursa u Moodleu kako bi dodatno unaprijedili svoje razumijevanje orkestracije dizajna kolegija. Nakon toga će to primijeniti tako da aktivnosti i sadržaje u Moodleu orkestriraju prema potrebama kolegija (povezati s analizom obrazovnog konteksta koji se prethodno izrađivao). Na kraju će međusobno vrednovati implementaciju dizajna u LMS (Moodle, Loomen) na temelju zadane rubrike.

Poruka: Rješavanje problema u realnom kontekstu zapravo je pravi test jesmo li postigli ishode!

Tema 6. Evaluacija implementacije dizajna učenja s pomoću analitike učenja

Posljednja je tema, naravno, evaluacija. Evaluacija uključuje prikupljanje i analizu podataka s pomoću analitike učenja i usporedbu implementacije (orkestracije) s postavljenim ciljevima kolegija i ishodima učenja. Na rezultatima evaluacije temelje se preporuke za buduće poboljšane primjene.

Obvezne aktivnosti (uvjet za značku): Nakon uvoda o načinima evaluacije polaznici će nastaviti timski rad na izradi plana kojim će istražiti kvalitetu dizajna učenja. Timovi će predstaviti rezultate i planove svojih istraživanja o kvaliteti dizajna učenja i njegovoj implementaciji pred cijelom grupom koristeći se digitalnim alatima za prezentaciju. Tom aktivnošću timovi će razmijeniti povratne informacije i sugestije za poboljšanje.

Poruka: Refleksija na vlastiti rad neophodna je za dubinsko učenje!

Tehničke informacije i minimalni preduvjeti za pohađanje e-tečaja

Tehničke informacije o sustavu u kojem se e-tečaj održava

Ovaj e-tečaj implementiran je na sustavu Loomen u čijoj je podlozi open-source sustav Moodle, pa svi koji znate raditi u Moodleu brzo ćete se prilagoditi i na Loomen.

Početna stranica e-tečaja organizirana je u skladu sa strukturom e-tečaja pri čemu poveznice na početnoj stranici vode prema aktivnostima i resursima u skladu s dizajnom e-tečaja.

E-tečaju može se pristupiti s računala spojenog na internetsku vezu, pametnog telefona, tableta. E-tečaj uredno se otvara u svim popularnim internetskim preglednicima (Firefox, Opera, Chrome, Edge…). E-tečaj dostupan je i u mobilnoj aplikaciji, ali ona ne radi uvijek optimalno.

Brža navigacija u e-tečaju moguća je korištenjem izbornika s lijeve strane, dok je s desne strane moguće pratiti nadolazeće aktivnosti, istaknute obavijesti i napredak tijekom tečaja.

Sustav Loomen vrlo je intuitivan, a u slučaju poteškoća s korištenjem sustava potrebno je javiti se instruktoru.

Minimalni tehnički preduvjeti za pohađanje e-tečaja

Vrste sadržaja na e-tečaju

- Edukacijski multimedijski (pretežito tekstualni) materijali (npr. lekcije i stranice) dostupni su u sustavu Loomen otvaranjem direktno u internetskom pregledniku, a moguće je i preuzimanje svih materijala u PDF formatu. Iz toga razloga korisnik treba imati instaliran PDF čitač. Ako se koristi npr. Firefox ili Chrome, onda PDF čitač nije potreban jer je PDF moguće otvoriti i u internetskom pregledniku.
- Znanstvenim članci u časopisima ili zbornicima radova dostupni su visokoškolskim nastavnicima i znanstvenicima u bazama ili časopisima uz registraciju uz pomoć AAI identiteta.
- Videolekcije se izvorno nalaze na CARNET-ovu multimedijskom portalu Meduza, a integrirane su u stranice na Loomenu, pa im je moguće pristupiti ne napuštajući sustav Loomen. Za gledanje videolekcija potrebna je internetska veza od minimalno 2Mbit/s. Osim toga, potrebno je upotrijebiti slušalice ili zvučnik.
- Praktični dio zadatka odrađuje se većim dijelom unutar alata za dizajn učenja BDP, koji je besplatan, online i kolaborativan. Ne zahtijeva posebne tehničke preduvjete (alternativa: MS Excel).
- Aktivnosti vrednovanja u e-tečaju podržane su odgovarajućim funkcionalnostima sustava Loomen i drugi tehnički preduvjeti nisu potrebni. Testovi se u potpunosti otvaraju u internetskom pregledniku i drugi tehnički preduvjeti nisu potrebni.
- Sinkrone aktivnosti na predmetu odvijaju se s pomoću platforme Big Blue Button, koja je integrirana u sustav Loomen, a tehnički preduvjeti za sudjelovanje u sinkronim aktivnostima uključuju mikrofon, slušalice i internetsku brzinu (poželjno 5Mbit/s i više).

Aktivnosti i obveze polaznika

Za uspješan završetak tečaja i osvajanje digitalne značke polaznici trebaju:

- proučiti videomaterijale i tekstualne materijale
- sudjelovati u raspravama na forumima
- riješiti zadane testove
- samostalno istraživati na temelju predložene literature
- sudjelovati u timskom radu na projektu
- izraditi i primjer dizajna učenja u BDP alatu
- evaluirati implementaciju upotrebom jednostavnije analitike učenja
- suradnički učiti provedbom istorazinskog vrednovanja i samovrednovanja.

U sljedećoj tablici dani su ukupni bodovi za formativno i sumativno vrednovanje polaznika i pregled obveznih aktivnosti polaznika (tablica 1.). U pravilu svaka tema sadržava jedno zahtjevnije sumativno vrednovanje (slika 4.).

Tablica 1. Pregled formativnog i sumativnog vrednovanja te obveznih aktivnosti polaznika

Tema | Formativno vrednovanje (FV) | Sumativno vrednovanje (SV) | Obavezne aktivnosti
1. Koncept dizajna učenja
2
8
video – DU

kviz – FV

izvještaj o analizi modela

istorazinsko vrednovanje izvještaja o modelima DU-a
2. Metodologija dizajna učenja
5
12
video – metodologija DU-a

kviz – FV

diskusija o percepcijama dizajna učenja

diskusija o potrebama – FV

izvještaj o ishodima učenja – SV
3. Modeli dizajna učenja
1
12
video – pregled modela

video – analiza obrazovnog konteksta

rad u grupama – FV

otvaranje kolegija u BDP-u

izvještaj o analizi modela DU-a i instrukcijskog dizajna

istorazinsko vrednovanje – SV
4. Dizajn nastave, aktivnosti učenja i poučavanja i vrednovanja usmjeren na studenta
5
20
formiranje timova

samovrednovanje dizajna kolegija – FV

dizajniranje aktivnosti učenja i poučavanja

samovrednovanje – FV

dizajniranje vrednovanja

dizajniranje aktivnosti vrednovanja

video – analitika učenja

postavljanje istraživačkih pitanja

vrednovanje i dorada DU-a – SV
5. Implementacija dizajna učenja kolegija u LMS
6
12
video – DU u Moodleu

prebacivanje DU-a u Moodle – FV

diskusija – FV

uređivanje aktivnosti i sadržaja

istorazinsko vrednovanje implementacije – SV
6. Evaluacija implementacije dizajna učenja s pomoću analitike učenja
1
16
evaluacija – studije slučaja

prezentacija izvještaja timova – SV

video – evaluacija

diskusija – FV
Suma | 20 | 80 |

Slika 4. Prikaz sumativnog vrednovanja

Opis aktivnosti polaznika dan je u poglavlju 6. Opis tema i uvjeti za značku. Detalji o zadatcima i aktivnostima koje polaznici trebaju zadovoljiti, kao i pragovi koji se primjenjuju, naznačeni su u e-tečaju (Moodleu) i dizajnu učenja (BDP-u).

Podrška i kontakti

Za sva sadržajna pitanja i pitanja povezana s pohađanjem e-tečaja javite se svojem instruktoru putem foruma u e-tečaju Interaktivna diskusija s instruktorima i polaznicima ili se javite na kontakt koji daje instruktor.

Za tehnička pitanja obratite se na adresu elektroničke pošte x@carnet.hr ili na telefon 01 xxxxxxx.

Pravila ponašanja

Kako bismo kvalitetnije surađivali, definirali smo određena pravila ponašanja na e-tečaju.

Poštujte druge polaznike i instruktore koji da su s vama u e-tečaju. Komunicirajte tako da uvažavate druge i konstruktivno doprinosite ugodnom radnom okruženju i učenju.

Budite profesionalni i izražavajte se jasnim jezikom. Nastojte pisati gramatički ispravno i upotrijebite profesionalni stil pisanja. Izbjegavajte pisanje cijelih riječi velikim slovima (koja se mogu tumačiti kao vikanje). Neprimjerene ili uvredljive poruke nisu prihvatljive.

Usmjerite se na temu i budite sažeti. Vaši komentari, odgovori i poruke trebaju biti povezani s temom i strukturirani tako da budu razumljivi drugim polaznicima i instruktorima.

Poštujte rokove i pravovremeno izvršavajte svoje obveze. Vaša aktivnost doprinosi kvaliteti zajedničkog učenja na e-tečaju. Nastojte redovito provjeravati obavijesti, odgovarati na zadatke u zadanim rokovima i uključivati se u rasprave. Posebno obratite pažnju na rad u grupi i timu jer se očekuje od svih članova da doprinose postizanju rezultata.

Čuvajte privatnost i povjerljivost informacija. Ne dijelite osobne podatke drugih sudionika bez njihova izričitog pristanka i budite oprezni prilikom dijeljenja svojih podataka u javnim prostorima e-tečaja. Ne dijelite analize koje nisu anonimizirane i za koje nemate informiranu privolu.

Ne objavljujte promotivne sadržaje ili poruke neprimjerenog sadržaja. E-tečaj nije mjesto za oglašavanje, slanje lančanih poruka ili političke poruke. Fokus treba biti na sadržaju e-tečaja i međusobnom učenju.

Izražavajte neslaganje na konstruktivan i argumentirani način. Kritiku usmjerite prema sadržaju ili ideji, a ne prema osobi. Ako se ne slažete, argumentirajte svoje mišljenje uz poštovanje različitih stavova. Za svoja mišljenja i stavove navedite referencije i potkrijepite ih stručnim argumentima.

Komunicirajte primjerenim kanalima. Za tehnička i organizacijska pitanja koristite se predviđenim forumima ili kontaktirajte mentore e‑tečaja putem službenih kanala. Neformalna komunikacija dobro je došla u za to predviđenim formatima i grupama, uz poštovanje osnovnih pravila pristojnosti. Kod rada u grupi i timu unaprijed dogovorite pravila i načine komunikacije.

Pripremite se za sudjelovanje u virtualnim susretima. E-tečaj uključuje i sinkrone susrete u kojima se preporučuje upotreba kamere (kad je moguće), boravak u tihom okruženju i uključivanje samo kad imate komentar ili pitanje. Poštujte vrijeme drugih, ne ometajte rad, a svoje prezentacije unaprijed pripremite i provjerite.

Postupite u skladu s etičkim i pravnim normama. Poštujte autorska prava, pravilnike institucije i vrijedeće zakone. Nemojte dijeliti sadržaje iz e-tečaja izvan predviđenih kanala i poštujte autorska prava i intelektualno vlasništvo. Neovlašteno korištenje sadržaja, plagiranje ili dijeljenje povjerljivih informacija nije dopušteno.

Ovaj e-tečaj dan je na korištenje pod licencom Creative Commons Autorstvo-Nekomercijalno-Dijeli pod istim uvjetima 4.0 međunarodna. Prilikom korištenja djela predlažemo označiti autorstvo djela na sljedeći način:

Divjak B. (2025) Dizajn učenja. 1. izdanje CARNET-ova e-tečaja. Preuzeto s https://usavrsavanje.loomen.carnet.hr/course/ XXX

Zašto ova pravila? Cilj je osigurati kvalitetno, uključivo i profesionalno okruženje za učenje u kojem se svi osjećaju ugodno.

Što ako se pravila prekrše? U slučaju nepridržavanja voditelji e-tečaja mogu vas upozoriti, a u ozbiljnim situacijama poduzeti daljnje korake u skladu s pravilnikom ustanove.

Tko je odgovoran? Svi sudionici e-tečaja dijele odgovornost za održavanje pozitivne i profesionalne atmosfere.

Literatura

Svaka tema sadrži materijal za učenje na hrvatskom jeziku, ali i popis literature koja se preporučuje za proučavanje. Ovdje je pregled najvažnijih referenci koje se koriste u tečaju.

Biggs, J., & Tang, C. (2011). Teaching for Quality Learning at University (4th ed.). McGraw-Hill.
Conole, G. (2013). Designing for Learning in an Open World. Springer.
Divjak, B., et al. (2022). Balanced Learning Design Planning: Concept and Tool. JIOS, 46(2), 361–375.

Divjak, B., Svetec, B., Rienties, B., Astles, P., Matthews, C., Tillmann, A., Eichhorn, M., Schmitt, J, Prioritizing Learning Outcomes in Different Learning Design Contexts // 35th International Scientific Conference CECIIS 2024 2024. str. 333-340. Divjak i sur, CECIIS, 2024

Divjak, B., Svetec, B., Vondra, P., Bađari, J., Grabar, D. (2025). Learning Design with an AI Assistant. In: Cristea, A. I., Walker, E., Lu, Y., Santos, O. C., Isotani, S. (eds) Artificial Intelligence in Education. AIED 2025. Lecture Notes in Computer Science(), vol 15877. Springer, Cham.

Laurillard, D. (2012). Teaching as a design science: Building pedagogical patterns for learning and technology. Routledge.

Rienties, B., Balaban, I., Divjak, B., Grabar, D., Svetec, B., Vondra, P. (2023). Applying and Translating Learning Design and Analytics Approaches Across Borders. In: Viberg, O., Grönlund, Å. (eds) Practicable Learning Analytics. Advances in Analytics for Learning and Teaching. Springer, Cham.

Wanzer, D. L. (2021). What is evaluation?: Perspectives of how evaluation differs (or not) from research. American Journal of Evaluation, 42(1), 28–46.